**Образац 12**

**ЈП СТАНДАРД**

**ИЗВЕШТАЈ О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА**

За период од 01.01. до ­­30.06.2023.године

ЈАГОДИНА 27.07.2023.год.

**I ОСНОВНИ СТАТУСНИ ПОДАЦИ**

Пословно име:ЈП Стандард

Седиште: Јагодина, Краља Петра I бр.4

Претежна делатност: Производња и дистрибуција воде

Матични број: 07114885

ПИБ:101322413

Надлежно министарство: Министарство државне управе и локалне самоуправе

Делатности јавног предузећа су: производња и дистрибуција воде, одвод отпадних вода са пречишћавањем, одржавање чистоће у граду, одржавање и изградња зелених површина у граду, организација промета на пијацама, гробљанске услуге и други послови.

Годишњи Програм пословања ЈП Стандард за 2023.годину, усвојен је 29.11.2022. одлуком надзорног одбора ЈП Стандард бр. 9113/2. Решење Скупштине града Јагодине бр: 020-279/2022-01, о давању сагласности на усвојени Програм пословања донето је на седници одржаној 16.12. 2022.године и објављено је у службеном гласнику града Јагодине бр. 21.

Посебан програм за субвенције усвојен је одлуком Надзорног одбора ЈПСтандард бр.9106-3 од 30.11.2022. На ту одлуку донето је решење о сагласности Скупштине града Јагодине бр.020-275/2022-01 од 16.12.2022.године, које је објављено у службеном гласнику бр.21.

**II ОБРАЗЛОЖЕЊЕ ПОСЛОВАЊА**

Основна делатност ЈП Стандард је производња и дистрибуција воде.

У периоду од 01.01.2023. до 30.06.2023. произведено је и граду испоручено 3.101.833 м3 воде, а фактурисано је 1.252.250 м3.

Количина произведене воде је у складу са планом.

**III ОБРАЗЛОЖЕЊЕ ОБРАЗАЦА**

1. БИЛАНС УСПЕХА

Укупни приходи за период 01.01. до 30.06.2023. године износе 302.064.000 динара, а укупни расходи износе 332.250.000 динара.

Пословни приходи мањи су у односу на план, за 22%, jeр су неповољне временске прилике у мају и јуну негативно утицале на пословне активности ЈП Стандард и планом предвиђен број нових прикључака на водоводну и канализациону мрежу. Повећање цена услуга које је наступило 01.04. 2023. није успело да ублажи негативни утицај обилних киша и поплава на приходе. Услуге које се обављају на основу више уговора са Градом Јагодина редовно се наплаћују.

Пословни расходи су мањи од планираних за 8%. На мање расходе битно је утицало смањење трошкова материјала, горива и енергије зато што нису извођени радови на мрежи и новим прикључцима у планираном обиму.

Трошкови зарада, накнада зарада и остали лични расходи су увећани за 6% због исплате накнада за долазак на посао и са посла која годинама уназад није исплаћивана у планираном обиму. Маса зарада није прекорачена.

Нематеријални трошкови су већи од планираних звог софтверских улагања (услуге програмера), а било је и стручног усавршавања запослених.

Инвестиције планиране у овом периоду нису реализоване.

Последица смањених пословних прихода у односу на план, је и пословни губитак у износу 33.257.000 динара, као и нето губитак у износу 30.370.536 динара.

Финансијски приходи су у складу са планом.

Финансијски расходи су мањи у односу на план због смањених обавеза за камате, јер се обавезе редовно измирују и није било неочекиваних осталих расхода.

2. БИЛАНС СТАЊА

Основни капитал је закључно са 30.06. 2023.године непромењен и стална имовина је у оквиру планираних вредности.

Укупна актива и укупна пасива износе 897.376.000 динара.

Некретнине постројења и опрема су за 6% мања од планираних, јер планирано улагање у систем за пречишћавање воде и опрему потребну за рад опративе ЈП Стандард није извршено.

Дугорочни финансијски пласмани и дугорочна потраживања су доста већи од планираног.Разлог томе је пребијање потраживања са фабриком каблова. ЈП Стандард је овим путем дошло у посед акција чија вредност износи око 28.830.000 динара.

Обртна имовина је у оквиру планиране, као и залихе материјала и резервних делова.

Потраживања од купаца у земљи су мало повећана у односу на план због повећања цена услуга.

Дугорочне обавезе су за 19% повећане у односу на план, због већег дугорочног резервисања, док су резервисања за накнаде запослених мања.

Краткорочне обавезе су веће у односу на план, јер су доспеле обавезе за кредите од страних кредитора веће од планираних.

Обавезе из пословања су повећане као и обавезе према добављачима,и остале краткорочне обавезе.Обавезе према добављачима су повећане због раста цена, док се количине набављених добара не разликују битно од претходних година. То је све последица неповољних пословних прилика у посматраном периоду.

3. ИЗВЕШТАЈ О ТОКОВИМА ГОТОВИНЕ

Укупан прилив готовине износи 420.130.000 динара, а укупан одлив готовине износи 420.037.000 динара. Укупан прилив и укупан одлив готовине су у складу са планом.

Приливи готовине из пословних активности су већи од планираних за 4%, док су одливи готовине из пословних активности већи за 3% од планираног, што није значајна разлика.

Прилив готовине из активности инвестирања већи је у односу на план због већих осталих финансијских пласмана.

Oдлив готовине из активности инвестирања је смањен, јер у другом кварталу нису извршена планирана улагања на реконструкцији и опремању пословног простора на локацији „Опрема“.

Готовина на дан 30.06.2023..године је већа од планиране и износи 831.599 динара.

4. ТРОШКОВИ ЗАПОСЛЕНИХ

Маса зарада је у складу са планом и на крају другог квартала у Бруто 1 износу је 199.996.682 динара . Просечна зарада (Бруто 1) по запосленом у периоду 01.01. до 30.06.2023. године износи 88.896 динара, док је просечна нето зарада 64.792 динара, што је у оквиру плана пословања.

Накнаде по уговору о делу нису планиране за 2023., али стицајем околности по том основу ангажовано је једно лице и закључно са 30.06.2023.износе 617.284 динара.

Накнаде по уговору о привременим и повременим пословима су доста мањеу односу на план, због ангажовања мањег броја радника од планираног. У наредном периоду очекује се повећано ангажовање радне снаге по том основу у складу са пословним активностима.

Годинама уназад постоји проблем у кашњењу са исплатом накнада за превоз запослених на посао и са посла па се тај износ разликује од планираног. Текуће накнаде по том основу исплаћују се редовно. Што се тиче заосталих накнада, од стране ЈП Стандард понуђен је одређени начин исплате на рате са којим се многи запослени не слажу и покушавају да своје право остваре путем тужбених захтева.

Дневнице на службеном путу нису исплаћивана у овом периоду,каo и накнаде трошкова на службеном путу.

Отпремнине за одлазак у пензију су смањене у односу на план, јер се касни са исплатом.

Јубиларне награде су такође исплаћене у мањем износу од планираног.

Помоћ радницима исплаћује се социјално и здравствено угроженим радницима и у овом периоду је исплаћена у мањем износу од планираног, јер није било захтева за помоћ.

5. ДИНАМИКА ЗАПОСЛЕНИХ

Закључно са 30.06.2023. године ЈП Стандард има 369 запослених што је мање од планираног броја радника. 340 је запослених на неодређено време и 29 запослених на одређено време.

Пријема нових запослених у овом периоду није било, само је 1 радник запослен на привремено повременим пословима.

Што се одлива кадрова тиче, 3 запослена су отишла у пензију и један је умро.

Због одрживости процеса рада, очекује се да се у наредном периоду усклади број планираних и новозапослених радника, ради попуњавања упражњених радних места.

6. РАСПОН ПЛАНИРАНИХ И ИСПЛАЋЕНИХ ЗАРАДА

На износ исплаћених зарада утиче више фактора: одмори, боловања, рад празником и викендом, минули рад, тренутни прописани износ минималне зараде у Републици Србији, колективни уговор.

Када се све то узме у обзир може се рећи да су исплаћене зараде у складу са планом за период 01.01. до 30.06.2023. године.

7. СУБВЕНЦИЈЕ И ОСТАЛИ ПРИХОДИ ИЗ БУЏЕТА

Субвенције из буџета града Јагодине исплаћују се на основу одлуке Скупштине града о субвенционисању цена пијачних услуга.

У периоду 01.01. до 30.06.2023. године уплаћена су средства за субвенције од стране Града Јагодина, у укупном износу од 434.112 динара. Те уплате се односе на новембар и децембар 2022.године и првих пет месеци 2023. У посматраном периоду још увек нису била уплаћена средства за јуни 2023. Тачније постоји седам уплата(две се односе на период из прошле године), а шест фактура (последња није уплаћена у посматраном периоду) па је приказано да је уплаћено више иако су сви износи у складу са планом. Реализовано је 373.440 динара, јер последња фактура (за јуни) није доспела за наплату.

8. СРЕДСТВА ЗА ПОСЕБНЕ НАМЕНЕ

Репрезентација, је коришћена у много мањем обиму од планиране. Реклама и пропаганда нису коришћени у овом периоду.

9. КРЕДИТНА ЗАДУЖЕНОСТ

Закључно са 30.06.2023. укупна кредитна задуженост износи 312.594.199 динара од чега је је за ликвидност намењено 101.418.692, а за пројекте 211.175.507 динара. У периоду 01.01. до 30.06.2023.године није било нових кредитних задужења.

10. ИЗВЕШТАЈ О ИНВЕСТИЦИЈАМА

У првих шест месеци 2023.године није било инвестиционих улагања, а планирана су одложена за следећи период.

11. ПОТРАЖИВАЊА, ОБАВЕЗЕ И СУДСКИ СПОРОВИ

Потраживања су приказана у бруто износу од 548.872.558 динара за све врсте потраживања која ЈП Стандард има према својим дужницима. Закључно са 30.06.2023. потраживања до 3 месеца износе 72.852.146, од 3 месеца до 12 месеци износе 67.931.118, а старија од 12 месеци 408.089.294 динара. Исправка ненаплаћених потраживања се врши применом метода матрице у складу са параграфима МСФИ 9-финансијски инструменти. Вредност исправке је 455.969.810 те су потраживања у нето износу 92.902.748 динара.

Из приложеног се види да највећи део потраживања чине она старија од 12 месеци. То су углавном потраживања за услугу испоруке воде према великим привредним субјектима од којих су многи у стечају. Велики део потраживања за услугу испоруке воде чине и застарела неотписана потраживања према грађанима.

Обавезе приказују обавезе ЈП Стандард по свим основима и укупно износе 81.645.176 динара. Обавезе до 3 месеца износе 47.804.907, од 3 месеца до12 месеци износе 8.783.939., а старије од 12 месеци износе 25.056.330 динара. Постојао је велики дуг према ЕПС-у за испоруку електричне енергије, али је извршен репрограм и договорено плаћање на рате. Значајне обавезе постоје и према добаљачима горива. Редовно измиривање обавеза од стране ЈП Стандард значајно ометају тужбени захтеви запослених поводом накнаде за превоз запослених.

На дан 30.06.2023.године води се 94 спора за комуналне услуге у којима се ЈП Стандард појављује као тужилац и 75 спорова у којима се појављује као тужени (углавном радни спорови поводом накнаде за превоз и солидарну помоћ и накнаде штете).

**IV ЗАКЉУЧНА РАЗМАТРАЊА И НАПОМЕНЕ**

Показатаљи пословања ЈП Стандард за период 01.01. до 30.06.2023. одступају у односу на планиране. На то су највише утицале неповољне временске прилике у другом кварталу. Обилне падавине у мају и јуну и проглашење ванредне ситуације негативно су се одразили на пословне активности ЈП Стандард. Онемогућена је реализација нових прикључака за воду и канализацију и уложени су огромни напори да се помогне поплавама угроженом становништву и омогући редовно снабдевање водом. На крају обрачунског периода исказан је губитак у пословању.

Повећане су цене воде и редовно се предузимају мере према нередовним платишама, корисницима услуга, у виду опомена и утужења. Очекује се да ће те предузете мере позитивно утицати на повећање прихода и укуно пословање ЈП Стандард у наредном периоду.

Директор ЈП Стандард

Снежана Арсић

Датум 27.07. 2023.год. \_\_\_\_\_\_\_\_\_\_\_\_\_\_\_\_\_\_